যাত্রী

যাত্রী বলতে কোনও যানবাহনে ভ্রমণকারী এমন ব্যক্তিকে বোঝায় যে যানটির গন্তব্যে পৌঁছানোর জন্য, যানটিকে চালনা করা বা যাত্রার তত্ত্বাবধানের জন্য কোনও দায়দায়িত্ব বহন করে না। যাত্রীরা পরিবহনের বিভিন্ন উপায় ব্যবহার করে যাত্রা করেন, যেমন বাস, গাড়ি, যাত্রীবাহী রেলগাড়ি, যাত্রীবাহী বিমান, জাহাজ, খেয়া, ব্যক্তিগত জলযান, সর্বভূমিক যান, তুষার-শকট, ইত্যাদি।

যানচালনায় সহায়ক কর্মীবৃন্দ (ক্রু), এবং এর পাশাপাশি গাড়ির চালককে সাধারণত যাত্রী হিসেবে বিবেচনা করা হয় না। উদাহরণস্বরূপ, কোনও বিমানসংস্থার একজন বিমানবালাকে কর্তব্য পালনকালীন সময়ে যাত্রী হিসেবে বিবেচনা করা হয় না। একইভাবে জাহাজের রান্নাঘর বা ভোজনশালায় কর্মরত ব্যক্তিদের পাশাপাশি পরিচ্ছন্নতা কর্মীদের ক্ষেত্রেও একই কথা প্রযোজ্য। তবে কোনও কর্মচারী যদি অন্য কোনও ব্যক্তির দ্বারা চালিত কোম্পানির গাড়িতে চড়ে, সেক্ষেত্রে গাড়িটি কোম্পানির কোনও ব্যবসায়িক উদ্দেশ্যে চালিত হলেও তাকে যাত্রী হিসেবে বিবেচনা করা হবে।

আইনি মর্যাদা 
বিশ্বের বেশিরভাগ আইনি এখতিয়ারভুক্ত এলাকাতে এমন সব আইন প্রণয়ন করা হয়েছে, যেগুলি যাত্রীদের প্রতি যানবাহনের মালিক বা চালকের  আইনি বাধ্যবাধকতা নির্ধারণ করে দেয়। মোটরগাড়ি ও ঢাকাগাড়িতে (ভ্যানগাড়ি) চড়া যাত্রীদের ক্ষেত্রে, চালকের যাত্রীদের প্রতি যত্নবান হওয়ার দায়-দায়িত্ব থাকতে পারে। বিশেষ করে যেখানে গাড়িতে যাত্রীর উপস্থিতি "চালককে তার কোম্পানির সুবিধা বা খরচ ভাগাভাগি ছাড়া অন্য কিছু সুবিধা প্রদান করে" বলে মনে করা হয়। তবে অন্যান্য পরিস্থিতিতে কিছু অতিথি সংবিধি যাত্রীদের দুর্ঘটনার জন্য গাড়ির চালকের বিরুদ্ধে মামলা করার ক্ষমতা সীমিত করতে পারে। অনেক স্থানে যাত্রীদের সুরক্ষার জন্য গাড়িকে বিশেষ ব্যবস্থাদি দিয়ে সজ্জিত করাকে আবশ্যকীয় করা হয়েছে, যেমন যাত্রী-পার্শ্ব দুর্ঘটনারোধী বায়ুথলে (এয়ারব্যাগ)। বাণিজ্যিক যানবাহনের যাত্রীদের ক্ষেত্রে জাতীয় আইন এবং আন্তর্জাতিক চুক্তি উভয়েরই একটি আবশ্যকীয় শর্ত হল পরিবহনকারীকে একটি নির্দিষ্ট সেবামান সহকারে কাজ করতে হবে। একটি যান বৈধভাবে কতগুলি যাত্রী বহন করতে পারে, তাকে সেটির আসন ক্ষমতা হিসাবে সংজ্ঞায়িত করা হয়।

শর্তাবলী

অর্থকরী যাত্রী 
একজন অর্থকরী যাত্রী হলেন এমন ব্যক্তি যে তার যাত্রার জন্য কোনও পরিবহন পরিচালনা প্রতিষ্ঠানকে অর্থ পরিশোধ করেছে। তবে কিছু ব্যক্তিকে অর্থ পরিশোধকারী যাত্রী গণ্য করা হয় না, যেমন যারা বিনামূল্যে বা প্রায় বিনামূল্যের পাসে ভ্রমণ করেন, বাচ্চা ও শিশু (যাদের নিজস্ব আসন নেই), ইত্যাদি। তবে যারা নিয়মিত বিমানযাত্রী কর্মসূচির অংশ হিসেবে প্রাপ্ত মাইলেজ পুরস্কারকে (নির্দিষ্ট দূরত্বের জন্য ছাড়) ব্যবহার করে তাদের যাত্রার অর্থ পরিশোধ করেছেন তাদেরকেও সাধারণত অর্থকরী যাত্রীদের অন্তর্ভুক্ত করা হয়।

যাত্রী পরিভাষাটি পরিবহন শিল্পেও ব্যবহৃত হয়। বিশেষ করে অর্থকরী যাত্রী কিলোমিটার (Revenue Passenger Kilometer, সংক্ষেপে RPK) এবং অর্থকরী যাত্রী মাইল (Revenue Passenger Mile, সংক্ষেপে RPM) এর মতো যাত্রীচলাচল পরিমাপের এককগুলিতে এটির ব্যবহার হয়।

অর্থকরী যাত্রী কিলোমিটার 
অর্থকরী যাত্রী কিলোমিটার (RPK) এবং অর্থকরী যাত্রী মাইল (RPM) হল একটি বিমান সংস্থার উড়ান (ফ্লাইট), বাস বা ট্রেনের যাত্রীচলাচলের (passenger traffic) পরিমাপ, যা যানবাহনে চড়া অর্থ-প্রদানকারী যাত্রীদের সংখ্যাকে ভ্রমণকৃত দূরত্ব দিয়ে গুণ করে গণনা করা হয়। দূরপাল্লার বাস ও রেলগাড়িতে (এবং কিছু বিমানে), যাত্রীরা যাত্রা-মধ্যবর্তী বিরতিস্থলে যানে আরোহণ ও যান থেকে অবতরণ করতে পারে, তাই এক্ষেত্রে সতর্কতার সাথে মোট যাত্রীচলাচল নির্ণয় করতে হলে প্রতিটি যাত্রাংশের (সেগমেন্ট) জন্য অর্থকরী যাত্রী কিলোমিটার/অর্থকরী যাত্রী মাইল গণনা করতে হয়।

একটি বিমান সংস্থা কী পরিমাণ পরিবহন সেবা "উৎপাদন" করে, অর্থকরী যাত্রী মাইল তার একটি মৌলিক ধারণা দেয়। অর্থকরী যাত্রী মাইলের সাথে তুলনীয় আরেকটি রাশি হল  উপলব্ধ আসন মাইল, যা একটি বিমান সংস্থার হিসাবব্যবস্থায় সামগ্রিক যাত্রী বোঝাই গুণনীয়ক (passenger load factor) নির্ণয় করতে সাহায্য করে। এই পরিমাপগুলি একক আয় এবং একক ব্যয় পরিমাপ করতেও ব্যবহার করা হতে পারে।

যাত্রীহীন 

পরিবহন খাতে "যাত্রীহীন" যাত্রা বলতে হল যাত্রী ছাড়া সংঘটিত একটি যাত্রাকে বোঝায়। উদাহরণস্বরূপ, আকাশপথে যাত্রীহীন উড়ান বলতে সাধারণত বিমানযোগে মাল পরিবহন, ফেরি উড়ান এবং অবস্থান-পরিবর্তনকারী উড়ান (পজিশনিং ফ্লাইট) বোঝায়। একইভাবে একটি গণপরিবাহী বাসের ক্ষেত্রে এটি চালকের কাজের পালার শুরুতে ও শেষে বাস টার্মিনালে/থেকে স্থানান্তরের সময়, অথবা একটি নিত্যযাত্রা বাস সেবার যাত্রীহীন ধাপটি (নন-কম্যুট লেগ) নির্দেশ করতে ব্যবহার করা যেতে পারে।

এসব ক্ষেত্রে বাসের সামনে এবং যাত্রী-আরোহণ পার্শ্বে প্রধান প্রদর্শনী ফলকগুলিতে সাধারণত "যাত্রীহীন" বা "সেবা থেকে বিরত" (ইংরেজিতে out of service সংক্ষেপে "O/S")  বার্তা প্রদর্শিত হয়।

ব্রিটিশ রেল পরিবহনে যাত্রীবাহী রেলগাড়ির ধরন 
ব্রিটিশ রেল পরিবহনে "যাত্রী" পরিভাষাটি দিয়ে  পরিষেবার অন্তিম ব্যবহারকারীকে নির্দেশ করার পাশাপাশি রেলব্যবস্থায় ব্যবহৃত রেলযানগুলির একটি শ্রেণীবিভাগ নির্দেশ করতেও ব্যবহার করা হয়। যুক্তরাজ্যে যাত্রীবাহী রেলগাড়ির বেশ কয়েকটি শ্রেণী রয়েছে, "যাত্রী"-শ্রেণীর রেলযানগুলির মধ্যে রয়েছে:

 দ্রুতগামী যাত্রীবাহী রেল (express passenger), যা বন্দর এবং শহরগুলির মতো প্রধান স্থানগুলির মধ্যে দীর্ঘ-দূরত্ব এবং উচ্চ-গতির রেলপথ যাত্রাকে বোঝায়।
 অর্ধ-দ্রুতগামী যাত্রীবাহী রেল (semi-express passenger), এক ধরনের উচ্চ-গতির রেল পরিষেবা, তবে রেলগাড়িটি যাত্রাপথে নির্বাচিত উচ্চ-জনঘনত্ববিশিষ্ট  গন্তব্যস্থলে বিরতি নেয়। 
 স্থানীয় যাত্রীবাহী রেল (local passenger), ব্রিটিশ যাত্রীবাহী রেলের সর্বনিম্ন শ্রেণীর পরিষেবা, যা স্থানীয় জনগণের সুবিধার্থে প্রধান গন্তব্যস্থলে যাবার পথে অবস্থিত সমস্ত রেলস্টেশনে বিরতি নেয়।

তথ্যসূত্র

বহিঃসংযোগ 

পরিবহন পরিভাষা